‘યુ...! ચાલ જા અહીંથી, મને મારું કામ કરવા દે.’ ગુલાલ આંખો ના મિલાવી શકી. અંતરા હસતાં હસતાં બહાર ચાલી ગઈ. ટી શર્ટની પાછળ છુપાયેલી ગુલાલની છાતી જોર જોરથી ધડકી રહી હતી. અંતરાએ એની સામે અરીસો ધરી દીધો હતો. હજુ તો એ પોતે એની જાત સમક્ષ સ્વીકારી નહોતી શકી કે એ મલ્હારને ચાહે છે અને અંતરાએ ચોખ્ખું ને ચટ કહી દીધું હતું. હજુ તો એને પોતાને પણ ખબર નહોતી પડતી કે દિલમાંથી ઊઠતી આ લાગણીઓને પ્રેમ જ કહેવાય કે બીજુ કંઈ ? અને અંતરાએ સર્ટિફિકેટ આપી દીધું હતું! એની પાસે અત્યારે વધારે વિચારવાનો સમય નહોતો. એણે ફટાફટ મલ્હારનો મેઈલ ઓપન કર્યો, ‘સોરી, ગુલાલ, ત્રણ દિવસ માટે બહાર ગયો હતો એટલે કોઈ કોન્ટેકટ ના કરી શક્યો. તારી સાથે ચેટ કર્યા વગર ચેન નહોતું પડતું. એકેય કામમાં જીવ નહોતો લાગતો. શું તને એવું થતું હતું ?’